CELEX: C2007/247/21
Language: sk
Date: 2007-10-20 00:00:00
Title: Vec C-373/07 P: Odvolanie podané 3. augusta 2007 : Mebrom NV proti rozsudku Súdu prvého stupňa (druhá komora) z  22. mája 2007 vo veci T-216/05, Mebrom NV/Komisia Európskych spoločenstiev

20.10.2007   
            
            
               SK
            
            
               Úradný vestník Európskej únie
            
            
               C 247/17
            
         Odvolanie podané 3. augusta 2007: Mebrom NV proti rozsudku Súdu prvého stupňa (druhá komora) z 22. mája 2007 vo veci T-216/05, Mebrom NV/Komisia Európskych spoločenstiev
   (Vec C-373/07 P)
   (2007/C 247/21)
   Jazyk konania: angličtina
   Účastníci konania
   
      Odvolateľka: Mebrom NV (v zastúpení: K. Van Maldegem a C. Mereu, advokáti)
   
      Ďalší účastník konania: Komisia Európskych spoločenstiev
   Návrhy odvolateľky
   
               —
            
            
               určiť, že je odvolanie prípustné a dôvodné,
            
         
               —
            
            
               zrušiť rozsudok Súdu prvého stupňa z 22. mája 2007 vo veci T-216/05,
            
         
               —
            
            
               určiť, že návrhy odvolateľky boli vo veci T-216/05 prípustné a dôvodné,
            
         
               —
            
            
               vyhovieť návrhu na zrušenie uvedenému v prvom stupni alebo subsidiárne vrátiť vec na ďalšie konanie Súdu prvého stupňa,
            
         
               —
            
            
               zaviazať Komisiu Európskych spoločenstiev na náhradu trov oboch konaní.
            
         Odvolacie dôvody a hlavné tvrdenia
   Odvolateľka tvrdí, že Súd prvého stupňa nezabezpečil, ako to vyžaduje článok 220 ES, dodržiavanie práva Spoločenstva pri jeho výklade a uplatňovaní. Napadnutý rozsudok zamietol žalobu o neplatnosť na základe nesprávneho výkladu a uplatnenia článkov 3, 4, 5, 6 a 7 nariadenia č. 2037/2000 (1). Okrem toho rozsudok nie je dostatočne a koherentne odôvodnený a obsahuje niekoľko nesprávnych právnych posúdení a skreslení skutkového stavu. Odvolateľka tvrdí, že Súd prvého stupňa nesprávne uviedol, že odporkyňa oprávnene vyvodila záver, že dovozné kvóty sa už nebudú poskytovať dovozcom, ale sa budú od roku 2005 v súlade s článkom 7 nariadenia poskytovať iba fumigátorom (používateľom na rozdiel od dovozcov). Súd prvého stupňa rozhodol, že článok 7 nariadenia č. 2037/2000 neovplyvnil slobodu výberu odvolateľky. Navyše odvolateľka uvádza, že Súd prvého stupňa nezistil, či odporkyňa v tejto súvislosti neprekročila svoju údajnú mieru voľnej úvahy. Súd prvého stupňa tiež nepotvrdil, že odporkyňa prekročila svoju právomoc, a nerozhodol o tom, či odporkyňa porušila legitímnu dôveru odvolateľky. Na záver sa tvrdí, že Súd prvého stupňa tiež úplne a správne nerozhodol o tvrdeniach odvolateľky uvedených v žalobe.
   
      (1)  Nariadenie Európskeho parlamentu a Rady (ES) č. 2037/2000 z 29. júna 2000 o látkach, ktoré poškodzujú ozónovú vrstvu (Ú. v. ES L 244, 29.9.2000, s. 1; Mim. vyd. 15/005, s. 190).